เมืองไทยฯรุกบริการใหม่
เมืองไทยประกันชีวิตรุกบริการใหม่เอาใจลูกค้า
25 พ.ย. 2553

เมืองไทยประกันชีวิตรุกบริการใหม่เอาใจลูกค้า
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้ส่งบริการเสริมพิเศษใหม่ คือ “บริการเพิ่มรอยยิ้ม” เพื่อตอกย้ำภาพลักษณ์ของการบริการแบบเป็นกันเองที่จะทำให้ทีมงานสามารถพูดคุยกับลูกค้าได้ทุกเรื่องที่ลูกค้าสนใจ โดยลูกค้าที่เข้าใช้บริการที่ศูนย์บริการลูกค้าทุกสาขาสามารถใช้บริการประสานงานและช่วยหาข้อมูลต่างๆ ที่สนใจ รวมถึงสามารถปรึกษาปัญหาสุขภาพกายและความเครียดกับคุณหมอทางโทรศัพท์ได้โดยไม่มีค่าใช้จ่าย โดยล่าสุดได้เปิดศูนย์บริการลูกค้าสบายๆ เป็นกันเองแห่งใหม่เพิ่มขึ้นอีก 1 แห่ง ที่ ห้างสรรสินค้า พาราไดซ์ ปาร์ค สำหรับศูนย์บริการแห่งนี้นอกจากจะสามารถเข้าไปทำธุรกรรมต่างๆ รวมถึงใช้บริการเพิ่มรอยยิ้มแล้ว ลูกค้ายังสามารถเข้าไปนั่งพักผ่อนหรือใช้บริการอินเตอร์เน็ทได้ฟรี อีกด้วย 
นอกจากนี้เพื่อฉลองการก้าวเข้าสู่ปีที่ 7 ของเมืองไทย สไมล์ คลับ บริษัทฯ ได้เปิดตัว บัตรเมืองไทย สไมล์ คลับ รูปแบบใหม่ขึ้นที่จะส่งให้กับสมาชิก เพิ่มความสะดวกในการใช้เข้าร่วมกิจกรรม และมีระบบความปลอดภัยในข้อมูลด้วยระบบรหัสลับส่วนตัว (Password) ซึ่งจะทำให้บริษัทฯ สามารถพัฒนาสิทธิพิเศษและบริการใหม่ๆ เพื่อมอบให้กับสมาชิกได้มากยิ่งขึ้น สำหรับเมืองไทย สไมล์คลับนั้นถือเป็นหนึ่งในความสำเร็จของบริษัทฯ ในการสร้างการบริการที่แตกต่างที่จับต้องได้ให้กับลูกค้า โดยเราถือเป็นต้นตำรับในการบริหารความสัมพันธ์ลูกค้าผ่านกิจกรรมความสุขต่างๆ ที่ช่วยสะท้อนภาพของแบรนด์ของความสุขและรอยยิ้มได้อย่างชัดเจนและจับต้องได้จริงในความรู้สึกของลูกค้า รวมถึง เพิ่มช่องทางใหม่ในการให้บริการกับลูกค้าในรูปแบบของเครื่องให้บริการข้อมูลอัตโนมัติ ASK (Automatic Smile Kiosk) เป็นบริษัทประกันชีวิตแห่งแรกที่พัฒนาระบบนี้ขึ้นให้บริการลูกค้า 
ทั้งนี้ เพื่อเป็นอีกช่องทางหนึ่งในการใช้บริการหลังการขายที่จะทำให้ลูกค้าสะดวกมากยิ่งขึ้น โดยจะติดตั้งไว้ในหลายจุด อาทิ ห้างสรรพสินค้า หรือ พันธมิตรทางธุรกิจ ซึ่งจะทำให้ลูกค้ามั่นใจมากยิ่งขึ้นในการได้รับบริการหลังการขาย โดยลูกค้าสามารถตรวจสอบข้อมูลรายละเอียดกรมธรรม์และความคุ้มครองต่างๆ ข้อมูลการชำระเบี้ยประกัน รวมถึงสามารถขอหนังสือรับรองการชำระเบี้ยประกัน เพื่อเป็นหลักฐานการลดหย่อนภาษีเงินได้บุคคลธรรมดาผ่านเครื่อง ASK ได้ นอกจากนี้ยังสามารถสำรองสิทธิ์ในการเข้าร่วมกิจกรรมหรือรับสิทธิประโยชน์ รวมถึงตรวจสอบรายชื่อร้านค้าพันธมิตรต่างๆ ที่มอบส่วนลดพิเศษให้กับบัตร เมืองไทย สไมล์ คลับผ่านเครื่องนี้ได้ 
สำหรับ ความพิเศษคือ ASK จะมีโทรศัพท์ที่เชื่อมโยงกับศูนย์บริการข้อมูล หากมีข้อสงสัยสามารถสอบถามข้อมูลเพิ่มเติมกับเจ้าหน้าที่ได้โดยเจ้าหน้าที่จะสามารถเห็นข้อมูลชุดเดียวกันกับลูกค้า ทำให้การให้ข้อมูลจะมีความถูกต้องและชัดเจนมากยิ่งขึ้น เชื่อว่า ASK จะเป็นนวัตกรรมใหม่ที่เติมเต็มการให้บริการให้กับลูกค้ามากยิ่งขึ้น
สำหรับ ผลประกอบการ เดือนมกราคม - ตุลาคม 2553 บริษัทฯ มีเบี้ยประกันรับรวมสูงถึง 24,362 ล้านบาท เติบโตสูงถึง 38.77% เป็นเบี้ยประกันใหม่ 10,423 ล้านบาท เติบโต 39.45% และเบี้ยประกันต่ออายุ 13,939 ล้านบาท เติบโต 38.26%